Кожны такі фестываль у малых гарадах Беларусі мае сваю адметнасць. У Міры сёлета гучыць музыка В.Казлоўскага, Н.Орды, С.Манюшкі, М.Ельскага, Г.Вагнера, Я.Глебава, Д.Смольскага. Нясвіжскае ж свята прайшло пад знакам 600-годдзя Белавежскай Пушчы. Таму на ім так многа было твораў для духавых, гучанне якіх заўсёды аздабляла паляванні ды пікнікі на прыродзе беларускіх магнатаў. Прыехаў нават гурт паляўнічай музыкі “Бакас” з Драгічына, стварыўшы ажыятаж сваімі сціслымі фанфарнымі ўкрапваннямі ў акадэмічны канцэрт.